als_Latn dik_Latn tur_Latn
Mirel Josa do të kujtohet gjithmonë në Korçë si trajneri fjalëpak e punëshumë, si trajneri i rekordit unik të Skenderbeut, atë të pesë titujve rresht, si asnjë skuadër tjetër shqiptare.
Trajneri 51-vjeçar, i cili ka fituar edhe një titull kampion me Tiranën në sezonin 2003-2004, është strategu në fushë i fitimit të tre titujve të fundit, pra ata 2012-2013, 2013-2014 dhe 2014-2015, ky i fundit i fituar sot, një javë para përfundimit të sezonit.
Dy titujt e parë të kësaj serie rekord janë fituar duke pasur në bankinë trajnerët Shkëlqim Muça/ Shpëtim Duro në sezonin 2010-2011; Shpëtim Duro dhe Stanislav Levi (çek) në sezonin 2011-2012.
Josa bëhet kështu trajneri i tretë që fiton katër tituj kampion, pas Zihni Gjinalit (4 tituj me Dinamon) dhe Shkëlqim Muçës (3 me Tiranën dhe 1 me Dinamon), ndërkohë që rekordin e titujve e mban Selman Stërmasi (5 tituj me Tiranën) e kampionateve të para Çlirimit.
Në llogarinë e Mirel Josës si trajner i korçarëve janë dhe dy Superkupa me Skënderbeun (2013, 2014).
Ka një statistikë mjaft interesante në këto tre sezonet e fundit. Mirel Josa është trajneri i vetëm që ka vazhdimësi te Skënderbeu. Të gjitha klubet e tjera i kanë ndryshuar trajnerët gjatë këtyre tre edicioneve, madje shpesh edhe dy-tre apo katër trajnerë brenda një edicioni të vetëm.
Kjo dëshmon se trajneri Mirel Josa, i cilësuar si një “heroi i heshtur”, për vetë profilin që ai ruan me fanatizëm, kudo ku ka punuar te Tirana, Skënderbeu, Vllaznia, Lushnja apo Teuta, mbetet ai i fushës së blertë, atje ku ai ndihet si zot. Është tepër modest, nuk ka përtuar të punojë kudo, ka fituar kudo dhe e duan kudo.
als_Latn als_Latn als_Latn als_Latn als_Latn als_Latn als_Latn